作者:劉過
標題:賀新郎
內容:水浴芙蓉淨。護濃香、遲開半斂，靚妝臨鏡。長憶耶溪薰風裡，年少紅顏照映。夜露冷、酒隨香醒。回首當時同舟侶，為相思、怕折瓊瑤柄。千萬縷，意難罄。玻璃三萬六千頃。洗精神、塵埃盡絕，敻然端整。浪蕊年來都慵問，愛此濃情淡性。待移種、靈根玉井。太一真人今何在，取高花、十丈供煙艇。來伴我，泛清影。